Alueiden komitean jäsenvaltioille osoittama päätöslauselma "Ak:n tulevista jäsennimitysehdotuksista ja tasavertaisista mahdollisuuksista"

(97/C 379/15)

Alueiden komitea korostaa tärkeää osaa, joka sillä on Euroopan unionissa demokratiavajeen täyttäjänä, EU:n ja kansalaisten lähentäjänä sekä kuntien ja alueiden tarpeiden ja pyrkimysten edustajana eurooppalaisessa päätöksentekoprosessissa. Voidakseen hoitaa tehtävän entistä tehokkaammin alueiden komitean jäsenkunnan tulisi ryhtyä toimiin tasa-arvoon liittyvissä kysymyksissä.

Alueiden komitea yhtyy naisten ja miesten tasapainoista osallistumista päätöksentekoon käsittelevän neuvoston suosituksen (96/694/ETY) () johdanto-osaan, jossa todetaan, että

" naisten aliedustus päättävissä asemissa merkitsee menetystä yhteiskunnan kokonaisuuden kannalta eikä mahdollista koko väestön etujen ja tarpeiden täysipainoista huomioon ottamista,

naisten ja miesten tasapainoinen osallistuminen päätöksentekoon on omiaan synnyttämään erilaisia ajatuksia, arvoja ja käyttäytymismalleja, jotka suuntautuvat kohti oikeudenmukaisempaa ja tasapainoisempaa maailmaa niin naisten kuin miesten kannalta."

Alueiden komitean jäsenkunnan sukupuolijakauma on seuraava:

>TAULUKON PAIKKA>

Alueiden komitean naisjäsenten osuus ei vastaa naisten määrää unionin muissa toimielimissä. Esimerkiksi komission jäsenistä 25 % on naisia ja Euroopan parlamentin jäsenistä 27,3 %.

Ministerineuvoston 27. maaliskuuta 1995 antamasta päätöslausumasta naisten ja miesten tasapainoisesta osallistumisesta päätöksentekoon todetaan, että "tavoite naisten ja miesten osallistumisesta päätöksentekoon ja vastuiden jaosta naisten ja miesten kesken elämän jokaisella alueella on tärkeä edellytys naisten ja miesten tasa-arvoisuudelle". Samaan aikaan kun eräät jäsenvaltiot ovat lisäämässä naiskansanedustajien osuutta parlamenteissaan (esim. Ruotsissa 40,4 % vuonna 1994, Suomessa 33,5 % vuonna 1995 ja Tanskassa 33,0 % vuonna 1995), alueiden komitealla on omalta osaltaan vielä melkoisesti tehtävää.

Alueiden komitea kiinnittää huomiota neuvoston suositukseen naisten ja miesten tasapainoisesta osallistumisesta päätöksentekoon (96/694/EY); siinä neuvosto:

"kehottaa Euroopan yhteisöjen toimielimiä, neuvoa-antavia elimiä ja hajautettuja elimiä laatimaan strategian, joka tasapainottaa aktiivisesti naisten ja miesten päätöksentekoon osallistumista kussakin Euroopan yhteisön toimielimessä, neuvoa-antavassa elimessä ja hajautetussa elimessä."

Alueiden komitea on tasa-arvoryhmänsä kautta jo aloittanut tasavertaisuutta koskevan työn, mutta se on täysin tietoinen neuvoston roolista alueiden komitean jäsenten nimittämisessä. Vaikka alueiden komitea ei haluakaan puuttua ehdokasasetteluun, joka on jäsenvaltioiden vastuulla, komitea kehottaa neuvostoa kuitenkin edistämään naisten oikeudenmukaisempaa osallistumista poliittiseen elämään ja toimimaan niin, että alueiden komitean jäsennimitykset heijastaisivat paremmin naisten ja miesten yhdenvertaisuutta.

Alueiden komitea myöntää, että on tärkeää hahmotella suuntaviivat, joiden avulla päästään tasapainoisempaan edustavuuteen sen jäsenkunnassa. Komitea pyrkii luomaan menetelmät, joiden avulla seurataan seuraavia nimityskierroksia tässä suhteessa, niin että nykyistä ja tulevaa tilannetta voidaan vertailla.

Lisäksi AK kehottaa jäsenvaltioiden hallituksia sekä nimitysprosessiin osallistuvia paikallis- ja aluehallinnon organisaatioita ottamaan tasa-arvonäkökohdat huomioon, kun AK:n uudet jäsenehdokaslistat esitetään.

Alueiden komitea on selvillä siitä, että uusi perustamissopimus tulee laajentamaan EU:n toimivaltaa tasa-arvokysymyksissä, kun taas nykyiset ponnistelut on keskitetty pääasiassa naisten ja miesten tasapainoiseen edustukseen. Kun perustamissopimus on ratifioitu, neuvoston on syytä ottaa toimintansa lähtökohdaksi edellä kuvattu hyvä menettely naisten ja miesten tasa-arvon toteuttamiseksi ja ottaa nimityksistä päätettäessä huomioon myös etniset vähemmistöt, vammaiset, uskontokunnat, sukupuolisen suuntautumisen ja eri-ikäiset väestöryhmät.

Bryssel, 18. syyskuuta 1997.

Alueiden komitean puheenjohtaja

Pasqual MARAGALL i MIRA

() EYVL L 319, 10.12.1996, s. 11